Jo magi onongo gitye ka deno can adada. Calo kwarigi, Lujudaya ma gukwo i cencwari me acel gulego bot Lubanga tyen mapol ni myero olargi pien gitye ka deno can i te Loc pa Luroma. I ngeye, gin guwinyo pi Yecu. Mono en onongo bibedo Meciya ma kiciko pire-ni? Ento ki ur madit, jo mapol onongo ‘yam gigeno ni en aye ngat ma bikoko Icrael’ ki i te loc aconya pa Luroma. (Luka 24:21) Ento guwang calo okono ma owang i kom pii pien pe kilarogi. Ma ka meno, i mwaka 70 K.M., lumony pa Luroma gubino ci gujwero Jerucalem kacel ki ot pa Lubanga.
Gin ango mutimme? Pingo Lubanga pe olwenyo pi Lujudaya kit ma otimo kwede i kare mukato angec? Nyo pingo en pe owaco botgi ni gulweny wek gubed agonya ki i te loc pa Luroma? Tika kit ma Lubanga neno kwede ki lweny olokke woko? Pe tye kumeno. Ento, tye gin mo marac adada ma Lujudaya gutimo. Gin gukwero Wod pa Lubanga, Yecu ma obedo Meciya-ni. (Tic 2:36) Pi meno, gin macalo rok gurwenyo wat ma kite dok pat ma onongo gitye kwede ki Lubanga.
Lubanga onongo dong pe gwoko Lujudaya macalo rok kacel ki Lobo ma Kiciko Pire, nyo Lujudaya pe giromo wacci pud gilwenyo lweny ma Lubanga cwako nyo konyogi me loyone. Kit ma Yecu owaco kwede, mot mapol ma bino pi cwak pa Lubanga-ni onongo dong kikwanyo woko ki bot Luicrael me anywali ci kimiyo bot rok manyen, me cwiny, ma lacen Baibul lwongogi ni “Icrael pa Lubanga.” (Gal. 6:16, NW; Matayo 21:43) Kacokke pa Lukricitayo ma kiwirogi ki cwiny maleng aye Luicrael me cwiny, ma gin jo pa Lubanga. I cencwari me acel kiwaco botgi atir ni: ‘Kombeddi dong wudoko jo pa Lubanga.’
Kit macalo Lukricitayo me cencwari me acel onongo dong gitye ‘jo pa Lubanga-ni,’ tika Lubanga olwenyo pigi wek elargi ki i te loc aconya pa Luroma? Nyo kece owaccigi ni gulweny wek gubed agonya ki i te loc pa Luroma? Pe, en pe owaccigi. Pingo? Ka odok i lweny ma Lubanga cwako, en keken aye ma moko awene ma lweny meno myero otimme iye kit ma waneno kwede i pwony mukato-ni. Lubanga pe olwenyo pi Lukricitayo me cencwari me acel dok bene pe owaco botgi ni myero gudony i lweny mo keken. Ada, cencwari me acel pe obedo kare ma Lubanga onongo myero olweny kwede i kom lutim maraco ki jo ma miyo luwotgi deno can.
Pi meno, calo jo Icrael me kare macon, Lukricitayo me cencwari me acel onongo myero gukur wang ma Lubanga okelo agikki me tim maraco kacel ki deno can. Ka nongo gikuro kare meno, Lubanga pe ominigi twero me lweny i kom lumonegi labongo cwakke. Yecu owaco man ka maleng i pwonye. Me labolle, en pe owaco ki lulub kore me donyo i lweny ento ma ka meno en owaco botgi ni: “Wumar lukworwu, dok bene wuleg Lubanga pi jo ma keto ayelayela i komwu.” (Matayo 5:44) I kare ma tye ka tito kare ma lumony pa Luroma gibijwero iye Jerucalem i cencwari me acel, Yecu ociko lupwonnyene ni pe myero gubed kun gikuro lweny ento gungwec woko.
Medo i kom meno, pi teko pa cwiny maleng, lakwena Paulo ocoyo ni: “Pe wucul kwor, . . . pien yam gicoyo ni, ‘An aye ma abiculo kwor, abiculo wange lacen, man Rwot [Jehovah] ma owaco.’”(Jo Roma 12:19) Paulo onongo tye ka nwoyo lok ma Lubanga owaco wacon i Lulevi 19:18 ki Nwoyo Cik 32:35 mwaki mapol mukato angec. Kit ma waneno kwede i pwony mukato angec-ci, yo acel ma Lubanga onongo konyo kwede ki jo Icrael me culo kwor aye me konyogi ki lweny i kom lumonegi. Pi meno, lok ma Paulo owaco-ni nyuto ni kit ma Lubanga neno kwede ki lweny peya olokke. I cencwari me acel, Lubanga onongo neno lweny calo yo me culo kwor pa luticce ki dok me kelo agikki me deno can ki tim maraco mapol mapat pat. Ento, kit ma otimme kwede i kare pa Luicrael-li, Lubanga keken aye moko awene ma lweny ma kit meno myero otimme iye ki dok anga ma myero olweny.
Ada, Lubanga pe oye ni Lukricitayo me cencwari me acel gudony i lweny mapol mapat pat. Ento i kareni kono? Lubanga tika omiyo twero bot gurup mo keken me donyo i lweny? Nyo kece kare dong otyeko romo pi Lubanga me tugo lweny pi luticce? Lubanga mono neno lweny i kareni nining? Pwony me agikki bigamo lapeny magi.